Tunujanas
Tunujanas (isp. Tunuyán) – miestas vakarų Argentinoje, Mendosos provincijoje, 83 km į pietus nuo Mendosos, prie kelio į Bariločę. Per miestą teka Tunujano (Desaguadero intakas) upė. 42 tūkst. gyventojų. Miestas įkurtas 1880 m. Apylinkėse auginamos vynuogės ir obuoliai. Tunujane yra archeologijos (3000–1000 m. pr. m. e. radiniai) ir Chosė de San Martino, keliavusio į Čilę per dabartinio miesto apylinkes 1823 m., muziejai. 42 km nuo miesto yra Valle de Uco slėnys – sodininkystės centras.